KOMMISSIONENS BESLUTNING af 5. marts 1999 om ændring af Rådets beslutning 79/542/EØF samt beslutning 92/160/EØF, 92/260/EØF, 93/195/EØF og 93/197/EØF for så vidt angår dyresundhedsmæssige betingelser for midlertidig indførsel, genindførsel og indførsel i Fællesskabet af registrerede heste fra visse dele af Saudi-Arabien (meddelt under nummer K(1999) 496) (EØS-relevant tekst) (1999/228/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlig artikel 12, 13, 15, 16 og artikel 19, nr. ii),

og ud fra følgende betragtninger:

Ved Rådets beslutning 79/542/EØF (2), senest ændret ved Kommissionens beslutning 98/622/EF (3), blev der fastsat en liste over tredjelande, hvorfra medlemsstaterne tillader indførsel af kvæg, svin, hovdyr, får og geder samt fersk kød og kødprodukter;

ved Kommissionens beslutning 92/160/EØF (4) blev der fastsat en områdeopdeling af visse tredjelande ved indførsel af enhovede dyr, senest ændret ved beslutning 97/685/EF (5);

ved Kommissionens beslutning 92/260/EØF (6), 93/195/EØF (7) og 93/197/EØF (8), alle senest ændret ved beslutning 98/594/EF (9), blev der fastsat dyresundhedsmæssige betingelser og bestemmelser om udstedelse af sundhedscertifikat for henholdsvis midlertidig indførsel, genindførsel og indførsel af registrerede heste;

efter et EF-veterinærbesøg i Saudi-Arabien ser det ud til, at veterinærtjenesterne har en tilfredsstillende kontrol med dyresundhedssituationen, især synes flytningen af enhovede dyr fra visse dele af området til resten af landet at være under god kontrol;

de ansvarlige veterinærmyndigheder i Saudi-Arabien har skriftligt forpligtet sig til inden 24 timer at underrette Kommissionen og medlemsstaterne pr. telefax, telegram eller telex om bekræftet forekomst af nogen af de i bilag A til direktiv 90/426/EØF omhandlede smittefarlige eller smitsomme sygdomme, der er anmeldepligtige i landet, hos hovdyr, og rettidigt om ændringer i vaccinations- eller importpolitikken for disse dyr;

efter en serologisk undersøgelse, der er udført på hele Saudi-Arabiens område, anses landet for at have været fri for snive og dourine i mindst seks måneder, og der er aldrig forekommet tilfælde af venezuelansk encephalomyelitis eller vesikulær stomatitis; der blev imidlertid i visse dele af landet fundet serologiske tegn på equin viral arteritis;

under hensyn til resultaterne af ovennævnte undersøgelse har dele af Saudi-Arabien været fri for hestepest i mere end to år, og der er ikke de seneste 12 måneder vaccineret mod denne sygdom, idet denne vaccination er forbudt; imidlertid anses nogle dele af Saudi-Arabien ikke for at være fri for sygdommen;

de kompetente myndigheder i Saudi-Arabien har meddelt Kommissionen, at der officielt er blevet godkendt en insektfri karantænestation nær Riyadh, og de har fremsendt prøver på underskrifter fra de embedsdyrlæger, der har lov til at underskrive internationale eksportcertifikater;

af hensyn til sundhedssituationen i visse dele af Saudi-Arabien synes det hensigtsmæssigt af foretage en områdeopdeling af landet, således at det kun er tilladt at indføre registrerede heste fra den sygdomsfrie del af saudiarabisk territorium til Fællesskabet;

der bør vedtages dyresundhedsmæssige betingelser og bestemmelser om udstedelse af sundhedscertifikat ud fra dyresundhedssituationen i det pågældende tredjeland; der er her kun tale om registrerede heste;

af hensyn til klarheden bør ISO-landekoden anvendes ved ændringer af lister over tredjelande;

beslutning 79/542/EØF og beslutning 92/160/EØF, 92/260/EØF, 93/195/EØF og 93/197/EØF bør ændres i overensstemmelse hermed;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I del 2 i bilaget til beslutning 79/542/EØF indsættes i den særlige kolonne for registrerede heste følgende linje i alfabetisk orden efter ISO-landekoden:

>TABELPOSITION>

Artikel 2

Følgende indsættes sidst i bilaget til beslutning 92/160/EØF:

»Saudi-Arabien

hele territoriet undtagen beskyttelses- og iagttagelsesdistrikter, der er fastsat i overensstemmelse med artikel 13, stk. 2, litra a), i direktiv 90/426/EØF, og afgrænset således:

1. Beskyttelsesdistrikt

1.1. Jizan-provinsen

- hele provinsen, undtagen den del, der ligger nord for vejkontrolposten i Ash Shuqaiq ved vej nr. 5, og nord for vej nr. 10.

1.2. Asir-provinsen

- den del af provinsen, der afgrænses af vej nr. 10 mellem Ad Darb, Abha og Kamis Mushayt mod nord, undtagen rideklubberne ved luft- og militærbaserne

- den del af provinsen, der afgrænses mod nord af vej nr. 15, der fører fra Kamis Mushayt gennem Jarash, Al Utfah og Dhahran Al Janoub til grænsen til Najran-provinsen

- den del af provinsen, der afgrænses mod nord af vejen fra Al Utfah gennem Al Fayd til Badr Al Janoub (Najran-provinsen).

1.3. Najran-provinsen

- den del af provinsen, der afgrænses af vejen fra Al Utfah (Asir-provinsen) til Badr Al Janoub og til As Sebt og fra As Sebt langs Wadi Habunah til sammenstødspunktet med vej nr. 177 mellem Najran og Riyadh mod nord og fra dette sammenstødspunkt ved vej nr. 177, der fører mod syd til sammenstødspunktet med vej nr. 15 fra Najran til Sharourah

- den del af provinsen, der ligger syd for vej nr. 15 mellem Najran og Sharourah og grænsen til Yemen.

2. Iagttagelsesdistrikt

2.1. Jizan-provinsen

- den del af provinsen, der ligger nord for vejkontrolposten i Ash Shuqaiq ved vej nr. 5, som kontrolleres af vejkontrolposten i Al Qahmah, og nord for vej nr. 10.

2.2. Asir-provinsen

- rideklubberne ved luft- og militærbaserne

- den del af provinsen, der ligger mellem grænsen til iagttagelsesdistriktet og vej nr. 209 fra Ash Shuqaiq til vejkontrolposten i Muhayil ved vej nr. 211

- den del af provinsen, der ligger mellem vejkontrolposten ved vej nr. 10 syd for Abha, byen Abha og vejkontrolposten i Ballasmer 65 km fra Abha på vej nr. 15 i nordlig retning

- den del af provinsen, der ligger mellem Khamis Mushayt og vejkontrolposten 90 km fra Abha ved vej nr. 255 til Samakh og vejkontrolposten i Yarah, 90 km fra Abha, på vej nr. 10 i retning mod Riyadh

- den del af provinsen, der ligger syd for en lige linje mellem vejkontrolposten i Yarah ved vej nr. 10 og Khashm Ghurab ved vej nr. 177 op til grænsen til Najran-provinsen.

2.3. Najran-provinsen

- den del af provinsen, der ligger syd for en linje mellem vejkontrolposten i Yarah ved vej nr. 10 og Khashm Ghurab ved vej nr. 177 fra grænsen til Najran-provinsen og til vejkontrolposten i Khashm Ghurab, 80 km fra Najran, og vest for vej nr. 175 i retning mod Sharourah«.

Artikel 3

I beslutning 92/260/EØF foretages følgende ændringer:

1) I bilag I affattes tredjelandelisten under gruppe E således:

»De Forenede Arabiske Emirater (AE), Bahrain (BH), Algeriet (DZ), Egypten (1) (EG), Israel (IL), Jordan (JO), Kuwait (KW), Libanon (LB) Libyen (LY), Marokko (MA), Malta (MT), Mauritius (MU), Oman (OM), Qatar (QA), Saudi-Arabien (1) (SA), Syrien (SY), Tunesien (TN), Tyrkiet (1) (TR)«.

2) I bilag II affattes titlen på sundhedscertifikatet E således:

»SUNDHEDSCERTIFIKAT

for midlertidig indførsel af registrerede heste til Fællesskabets område fra De Forenede Arabiske Emirater, Bahrain, Algeriet, Egypten (1), Israel, Jordan, Kuwait, Libanon, Libyen, Malta, Marokko, Mauritius, Oman, Qatar, Saudi-Arabien (1), Syrien, Tunesien, Tyrkiet (1) i en periode på under 90 dage«.

Artikel 4

I beslutning 93/195/EØF foretages følgende ændringer:

1) I bilag I affattes tredjelandelisten under gruppe E således:

»De Forenede Arabiske Emirater (AE), Bahrain (BH), Algeriet (DZ), Egypten (1) (EG), Israel (IL), Jordan (JO), Kuwait (KW), Libanon (LB), Libyen (LY), Marokko (MA), Malta (MT), Mauritius (MU), Oman (OM), Qatar (QA), Saudi-Arabien (1) (SA), Syrien (SY), Tunesien (TN), Tyrkiet (1) (TR)«.

2) I bilag II affattes tredjelandelisten under gruppe E i titlen på sundhedscertifikatet således:

»De Forenede Arabiske Emirater, Bahrain, Algeriet, Egypten (1), Israel, Jordan, Kuwait, Libanon, Libyen, Marokko, Malta, Mauritius, Oman, Qatar, Saudi-Arabien (1), Syrien, Tunesien, Tyrkiet (1)«.

Artikel 5

I beslutning 93/197/EØF foretages følgende ændringer:

1) I bilag I affattes tredjelandelisten under gruppe E således:

»De Forenede Arabiske Emirater (2) (AE), Bahrain (2) (BH), Algeriet (DZ), Egypten (1) (2) (EG), Israel (IL), Jordan (2) (JO), Kuwait (2) (KW), Libanon (2) (LB), Libyen (2) (LY), Marokko (MA), Malta (MT), Mauritius (MU), Oman (2) (OM), Qatar (2) (QA), Saudi-Arabien (1) (2) (SA), Syrien (2) (SY), Tunesien (TN)«.

2) I bilag II affattes titlen på sundhedscertifikatet E således:

»SUNDHEDSCERTIFIKAT

for indførsel af registrerede heste til Fællesskabets område fra De Forenede Arabiske Emirater, Bahrain, Egypten (1), Jordan, Kuwait, Libanon, Libyen, Oman, Qatar, Saudi-Arabien (1), Syrien og registrerede hovdyr og hovdyr til opdræt og som brugsdyr fra Algeriet, Israel, Marokko, Malta, Mauritius, Tunesien«.

Artikel 6

Denne beslutning er rettet til medlemsstaterne.

Udfærdiget i Bruxelles, den 5. marts 1999.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 42.

(2) EFT L 146 af 14. 6. 1979, s. 15.

(3) EFT L 296 af 5. 11. 1998, s. 16.

(4) EFT L 71 af 18. 3. 1992, s. 27.

(5) EFT L 287 af 21. 10. 1997, s. 54.

(6) EFT L 130 af 15. 5. 1992, s. 67.

(7) EFT L 86 af 6. 4. 1993, s. 1.

(8) EFT L 86 af 6. 4. 1993, s. 16.

(9) EFT L 286 af 23. 10. 1998, s. 53.